En cyklist blev fredag eftermiddag omkring klokken 15 kørt ned på Vesterbrogade i Nørresundby, kort før Limfjordsbroen. På Twitter skrev Nordjyllands Politi i første omgang, at uheldet var alvorligt. Og trafikken på stedet var da også kortvarigt spærret. Siden viste det sig dog, at cyklisten formentlig er sluppet billigt fra uheldet. - Det lyder ikke til at være alvorligt, men jeg ved ikke andet end at patruljen er på vej på hospitalet til cyklisten for at få klarlagt omstændighederne, siger vagtchef Åge Pedersen fra Nordjyllands Politi.

Opsummering:
En ulykke tæt på Limfjordsbroen blev i første omgang kaldt alvorligt, men cyklist er sluppet nådigt.